ЗАКЛЮЧЕНИЯ НА СЪВЕТА

от 24 май 2022 година

относно високопатогенна инфлуенца по птиците: стратегически подход за развитие на ваксинацията като допълващ инструмент за превенция и контрол

(2022/C 245/03)

СЪВЕТЪТ НА ЕВРОПЕЙСКИЯ СЪЮЗ

(1) ИЗТЪКВА, че високопатогенната инфлуенца по птиците е трансгранична болест по животните, която може да се разпространява много бързо, независимо от наличието на национални граници, като причинява сериозни социално-икономически последици, възпрепятства селското стопанство и нарушава търговията.

(2) ПРИПОМНЯ, че поради зоонозния капацитет на някои щамове на високопатогенната инфлуенца по птиците тя може да представлява риск и за човешкото здраве.

(3) ОТБЕЛЯЗВА с голяма загриженост, че през последните две години на територията на Европейския съюз е имало три големи епидемични сезона и че настоящата епизоотия от високопатогенна инфлуенца по птиците е най-тежката в последно време.

(4) ПРИПОМНЯ заключенията на Съвета от 2019 г. (1), в които настоятелно се подчертава ключовата роля на биологичната сигурност и като цяло се посочва, че следва да се положат всички усилия, за да се предотврати внасянето на трансгранични болести по животните на територията на ЕС или разпространението им, за да се сведат до минимум последиците от тях.

(5) ОТБЕЛЯЗВА, че наред с прилагането на строги мерки за биологична сигурност ваксинацията би могла да допълни съществуващите мерки за превенция и контрол на високопатогенната инфлуенца по птиците и да допринесе за намаляване на риска от по-нататъшно разпространение на вируса сред популациите на домашните птици, като по този начин спомогне и за намаляване на експозицията на човека.

(6) Освен това СЧИТА, че ваксинацията би могла в крайна сметка да спомогне и за намаляване на превантивното умъртвяване на голям брой здрави птици с цел контрол на епизоотиите от високопатогенна инфлуенца по птиците, което предизвиква нарастваща загриженост сред обществото и трудно се съвместява с целта за разработване на европейска устойчива продоволствена система, одобрена от Съвета като част от заключенията му относно стратегията „От фермата до трапезата“ (2).

(7) ПРИПОМНЯ, че международните стандарти на Световната организация по здравеопазване на животните (OIE) и законодателството на ЕС вече правят възможна ваксинацията срещу високопатогенна инфлуенца по птиците, но поради различни причини такава ваксинация не се практикува в широк мащаб. Тези причини включват по-специално не само липсата на ефективни и безопасни ваксини срещу високопатогенната инфлуенца по птиците, одобрени в рамките на ЕС, но и факта, че ваксинацията би могла да се яви пречка пред износа на домашни птици и продукти от домашни птици, тъй като редица трети държави ограничават вноса на ваксинирани животни и продукти от тях. Освен това има нужда и от допълнителни научни познания, включително актуализирани оценки на риска.

Предвид посоченото по-горе:

(8) ПОТВЪРЖДАВА ОТНОВО, че биологичната сигурност и наблюдението си остават важни крайъгълни камъни в борбата срещу високопатогенната инфлуенца по птиците, но СЧИТА, че ваксинацията би могла да се превърне в подходящ допълващ инструмент.

(9) НАСТОЙЧИВО ПРИКАНВА Комисията и държавите членки да активизират усилията си за разработване на стратегии за ваксиниране с цел превенция и контрол на високопатогенната инфлуенца по птиците, като се съсредоточат върху изложените на риск области, видове и селскостопански практики. ОТБЕЛЯЗВА, че за постигането на тази цел са необходими съвместни усилия в няколко области, но ВЯРВА СИЛНО, че тези усилия ще бъдат добре възнаградени.

(10) НАСТОЯВА за продължаване на разработването и разрешаването на ефективни и безопасни ваксини за различните видове домашни птици, които осигуряват достатъчен имунитет срещу циркулиращите щамове на вируса на високопатогенната инфлуенца по птиците. Подобни ваксини следва да бъдат лесни за прилагане и съвместими със селскостопанските практики в ЕС. Във всеки случай следва да бъде възможно разграничаването на заразените животни от ваксинираните. ПРИКАНВА Комисията и държавите членки да си сътрудничат с фармацевтичната промишленост за постигането на тази цел.

(11) ПОДЧЕРТАВА колко е важно наблюдението на развитието на циркулиращите вирусни щамове, както и на всякакви промени в ефикасността на ваксините във връзка с нови вирусни щамове.

(12) СЧИТА, че е от ключово значение да се установят и отстранят пропуските в оценките на риска в подкрепа на разработването на ваксинационни стратегии от компетентните органи, когато е уместно, и поради това ПРИВЕТСТВА ГОРЕЩО намерението на Комисията да възложи на Европейския орган за безопасност на храните да актуализира становището си относно ваксинацията срещу високопатогенната инфлуенца по птиците (3). Освен това ПРИКАНВА Комисията и държавите членки да насърчават и подкрепят разработването на инструменти за моделиране с цел оценка на въздействието на ваксинацията върху разпространението на вируса и оптимизиране на ваксинационните стратегии.

(13) ПРИКАНВА Комисията да установи правила за подходящ и строг спрямо всеки конкретен случай надзор, който да придружава ваксинацията срещу високопатогенната инфлуенца по птиците при извършването ѝ, с оглед доказване на статута на отсъствие на високопатогенна инфлуенца по птиците, като се вземат предвид свързаните с това разходи.

(14) НАСЪРЧАВА Комисията и държавите членки да извършат проучвания за оценка на съотношението на разходите и ползите от ваксинацията съответно на равнището на ЕС и на местно равнище.

(15) НАСЪРЧАВА държавите членки да разработват основани на риска стратегии и решения, подходящи за техните местни видове и условия на производство.

(16) НАСЪРЧАВА държавите членки да провеждат пробни ваксинации и да споделят резултатите от тях чрез научно сътрудничество, по целесъобразност, в съответствие с имащата отношение правна рамка, като същевременно вземат подходящи превантивни мерки за защита на здравето на животните и на хората, тъй като тези пробни ваксинации са от съществено значение за събирането на научни знания и оказването на подкрепа при определянето на ваксинационни стратегии.

(17) ПРИКАНВА Комисията да проучи възможностите за механизми за групово закупуване на ваксини или за банки за ваксини, за да се гарантира стабилна и реактивна доставка на ваксини.

(18) НАСЪРЧАВА всички съответни участници да общуват активно със заинтересованите страни с цел повишаване на осведомеността относно значимостта на ваксинацията, както и относно очакваното въздействие от нея.

(19) НАСТОЯВА за съвместни усилия за увеличаване на степента на приемане на принципа на ваксиниране срещу високопатогенна инфлуенца по птиците в международната търговия. За тази цел ПРИКАНВА Комисията и държавите членки: — съвместно да предприемат диалог с търговските партньори на ЕС; — да стимулират дискусиите в рамките на OIE на световно и регионално равнище с цел по-нататъшно разработване на международни стандарти за улесняване на безопасната търговия, като се използват и концепциите за регионализация и сегментиране. За постигането на тези цели ПРИЗОВАВА Комисията и държавите членки бързо да разработят оперативна пътна карта в подкрепа на този диалог и тези обсъждания.

(1) Заключения на Съвета относно биологичната сигурност — цялостна концепция с единен подход за защита на здравето на животните в ЕС, приети на 18 юни 2019 г. (док. 10368/1/19 REV 1).

(2) Заключения на Съвета относно стратегията „От фермата до трапезата“, приети на 19 октомври 2020 г. (док. 12099/20).

(3) EFSA Journal (Бюлетин на ЕОБХ) (2007) 489, Scientific Opinion on „Vaccination against avian influenza of H5 and H7 subtypes in domestic poultry and captive birds“ (Научно становище относно ваксинацията срещу инфлуенцата по птиците от подтипове H5 и H7 при домашните птици и птиците, отглеждани в плен) — EFSA-Q-2006-309, прието на 11 май 2007 г.